Diari Oficial de la Generalitat Valenciana


Sumari del DOGV 8638, del 19-09-2019 (2019/8700)

RESOLUCIÓ de 4 de setembre de 2019, de la directora general de Modernització i Relacions amb l'Administració de Justícia, per la qual s'inscriuen els nous Estatuts del Col·legi Oficial d'Educadores i Educadors Socials de la Comunitat Valenciana en el Registre de Col·legis Professionals i de Consells Valencians Professionals de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8638

Data del DOGV
:   19-09-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/8700


Data del document
:   04-09-2019

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública

RESOLUCIÓ de 4 de setembre de 2019, de la directora general de Modernització i Relacions amb l'Administració de Justícia, per la qual s'inscriuen els nous Estatuts del Col·legi Oficial d'Educadores i Educadors Socials de la Comunitat Valenciana en el Registre de Col·legis Professionals i de Consells Valencians Professionals de la Comunitat Valenciana. [2019/8700]  
  
Fets  
  
Primer. Que la presidenta de l'esmentat col·legi, en nom i representació d'aquest, va sol·licitar, amb data 29 de març de 2019, la inscripció de la modificació parcial dels Estatuts del Col·legi Oficial d'Educadores i Educadors Socials de la Comunitat Valenciana, en el Registre de col·legis professionals i de consells valencians de col·legis professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de consells i col·legis professionals de la Comunitat Valenciana.  
  
Segon. Amb data 27 de novembre de 2003 es publica en el Diari Oficial de la Generalitat Valenciana la Llei 15/2003, de 24 de novembre, de la Generalitat Valenciana, de creació del Col·legi Oficial d'Educadores i Educadors Socials de la Comunitat Valenciana, en la qual se li assigna el número 98 en el Registre de col·legis professionals i consells valencians de col·legis professionals.  
  
Tercer. Els actuals Estatuts del Col·legi Oficial d'Educadores i Educadors Socials de la Comunitat Valenciana van ser aprovats per Resolució de 4 de maig de 2005, de la directora general de Justícia de la Conselleria de Justícia i Administracions Públiques (DOGV 5012, 24.05.2005), i modificats per la Resolució de 15 d'abril de 2014, del director general de Justícia (DOGV 7264, 30.04.2014).  
  
Quart. Juntament amb l'esmentada sol·licitud s'adjunta certificat del secretari de l'esmentat col·legi subscrit per la presidenta en el qual consta que aquesta modificació estatutària va ser aprovada en l'Assemblea General Extraordinària, celebrada el dia 20 d'abril de 2018, en la qual es va aprovar per unanimitat la modificació de l'article 32.1 d'aquests estatuts, així com la seua adaptació a llenguatge inclusiu.  
  
Cinqué. Rebuda la sol·licitud es va requerir el Col·legi perquè adaptara els estatuts a la Llei 39/2015, i es va aportar per a aquestes adaptacions la redacció d'uns nous estatuts del col·legi oficial.  
  
Sisé. Per tot l'anterior, és procedent tindre en consideració les modificacions estatutàries sol·licitades inscrivint els nous estatuts del Col·legi Oficial d'Educadores i Educadors Socials de la Comunitat Valenciana, en el Registre de col·legis professionals i de consells valencians professionals de la Comunitat Valenciana.  
  
Fonaments de dret  
  
Primer. Revisades les sol·licituds de modificació dels Estatuts del Col·legi Oficial d'Educadores i Educadors Socials de la Comunitat Valenciana, aquests contenen totes les determinacions exigides per l'article 10 de la Llei 6/1997, de 4 de desembre, de consells i col·legis professionals de la Comunitat Valenciana.  
  
Segon. La modificació estatutària ha sigut aprovada amb els requisits i formalitats previstos en aquest article i en els mateixos estatuts del col·legi.  
  
Tercer. L'expedient ha sigut tramitat pel Servei d'Entitats Jurídiques, adscrit a aquesta Direcció General de la Conselleria de Justícia, Interior i Administració Pública, competent perquè així ho disposa l'article 6.1 de l'esmentada Llei 6/1997, tenint en compte el que preveu la disposició final del Decret 4/2002, de 8 de gener, en virtut de les atribucions que té conferides per l'article 73 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat.  
Per tot l'anterior; vists l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de col·legis professionals; els articles 11, 25 i 26 de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana; així com els articles 21 i 74 del Decret 4/2002, de 8 de gener, del Govern Valencià, pel qual s'aprova el Reglament de desenvolupament d'aquesta última, i altres disposicions complementàries de pertinent aplicació, resolc:  
  
Inscriure els nous estatuts del Col·legi Oficial d'Educadores i Educadors Socials de la Comunitat Valenciana en el Registre de Col·legis Professionals i de Consells Valencians Professionals de la Comunitat Valenciana, transcrits en l'annex de la present resolució.  
  
Contra la present resolució, que posa fi a la via administrativa, es podrà interposar, potestativament, un recurs de reposició davant el mateix òrgan que ha dictat l'acte, en el termini d'un mes a comptar a partir de l'endemà de la seua notificació, o bé, un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar a partir de l'endemà de la seua notificació. Tot això de conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
València, 4 de setembre de 2019.- La directora general de Modernització i Relacions amb l'Administració de Justícia: Bárbara López Ramón.  
  
  
  
ANNEX  
Estatuts del Col·legi Oficial d'Educadores   
i Educadors Socials de la Comunitat Valenciana  
  
Capítol 1  
De la naturalesa, les finalitats i les funcions  
  
Article 1. Naturalesa  
El Col·legi Oficial d'Educadores i Educadors Socials de la Comunitat Valenciana (COEESCV) és una corporació de dret públic sense ànim lucratiu, amb personalitat jurídica pròpia i amb plena capacitat per al compliment de les seues finalitats.  
  
Article 2. Legislació per la qual es regeix  
Aquesta corporació de dret públic es regeix per aquests Estatuts; per la Llei 6/1997, de 4 de desembre, de consells i col·legis professionals de la Comunitat Valenciana; pel Decret 4/2002, de 8 de gener, pel qual s'aprova el reglament de desenvolupament de la Llei 6/1997; i per la legislació comunitària, estatal o autonòmica que l'afecte.  
  
Article 3. Relacions amb la Generalitat  
3.1. El COEESCV, en tot el que fa referència als aspectes institucionals i corporatius considerats en el Decret 4/2002, de 8 de gener, de desenvolupament de la Llei 6/1997, es relacionarà amb la Conselleria de Justícia, Interior i Administració Pública del Consell, o aquella que tinga atribuïdes les competències en matèria de col·legis professionals.  
3.2. Respecte als continguts de la professió, es relacionarà amb les conselleries de la Generalitat la competència de les quals tinga relació amb la professió de l'educació social.  
3.3. Quan siga necessari, dins dels corresponents marcs competencials, el COEESCV es podrà relacionar també amb l'Administració de l'Estat i els organismes supraestatals.  
Article 4. Relació amb altres organismes professionals i públics  
4.1. El COEESCV, com a col·legi d'educadores i educadors socials únic en l'àmbit de la Comunitat Valenciana, podrà establir convenis o acords de reciprocitat i cooperació amb altres col·legis o associacions professionals de fora d'aquest àmbit territorial.  
4.2. El COEESCV podrà establir amb els organismes professionals estrangers i internacionals les relacions que, en el marc de la legislació vigent, considere convenients a cada moment.  
4.3. El COEECV podrà igualment establir els convenis i acords de col·laboració que estime convenients amb qualsevol entitat o institució de caràcter públic o privat.  
  
Article 5. Incorporació al col·legi  
5.1. Serà requisit indispensable per a l'exercici de la professió d'educadora o educador social la incorporació al col·legi, quan així ho establisca una llei estatal, de conformitat amb el que es preveu en l'article 3.2 de la Llei 2/1974, de 13 de gener.  
La col·legiació en qualsevol dels col·legis territorials habilitarà per a l'exercici de la professió en tot el territori nacional, sense necessitat de comunicació ni cap habilitació.  
5.2. En els supòsits d'exercici professional en territori diferent del de col·legiació, a l'efecte d'exercir les competències d'ordenació i potestat disciplinària que corresponguen, el COEESCV utilitzarà els oportuns mecanismes de comunicació i els sistemes de cooperació administrativa entre autoritats competents previstos en la Llei 17/2009, de 23 de novembre, sobre el lliure accés a les activitats de serveis i el seu exercici.  
  
Article 6. Principis essencials  
Són principis essencials de l'estructura interna i del seu funcionament la igualtat dels seus components, l'elecció democràtica dels seus òrgans de govern, l'adopció dels acords per majoria i la seua llibertat d'actuació dins del respecte a les lleis.  
  
Article 7. Àmbit territorial i domicili  
L'àmbit territorial del Col·legi és el del territori de la Comunitat Valenciana. El domicili radica a València ciutat, carrer Llanterna, 26, 2a planta, 46957 València. La Junta de Govern té facultats per a canviar la seu social i per a crear i modificar les delegacions; acord que serà comunicat a l'Assemblea General per a la seua ratificació i donarà lloc a la corresponent modificació estatutària.  
  
Article 8. Finalitats essencials  
Són finalitats essencials del Col·legi:  
a) L'ordenació de la professió en qualsevol de les seues formes i modalitats, dins del marc legal corresponent, i en l'àmbit de la seua competència, en benefici dels interessos de les persones destinatàries dels serveis dels seus col·legiats i col·legiades.  
b) Vigilar l'exercici de la professió, facilitant el coneixement i compliment de tota mena de disposicions legals que l'afecten.  
c) Fer complir l'ètica professional i les normes deontològiques que li són específicament pròpies, així com vetlar per l'adequat nivell de qualitat de les prestacions professionals del col·lectiu col·legial; per a això se'n promourà la formació i perfeccionament.  
d) La defensa dels interessos professionals de les col·legiades i col·legiats i la representació exclusiva de l'exercici de la professió.  
e) Promoure el reconeixement social i professional de l'educació social.  
  
Article 9. Funcions  
Per al compliment de les seues finalitats, el Col·legi exercirà les funcions següents:  
a) Quantes funcions redunden en benefici de la protecció dels interessos de les persones destinatàries dels serveis dels i les col·legiades.  
  
b) Exercir quantes funcions els siguen encomanades per l'Administració i col·laborar amb aquesta mitjançant la realització d'estudis, emissió d'informes, elaboració d'estadístiques i altres activitats relacionades amb les seues finalitats, que puguen ser-los sol·licitades o acorden formular per pròpia iniciativa.  
c) Ostentar la representació que establisquen les lleis per al compliment de les seues finalitats.  
d) Participar en els consells o organismes consultius de l'Administració en la matèria de competència de cadascuna de les professions.  
e) Estar representats en els patronats universitaris.  
f) Participar en l'elaboració dels plans d'estudi i informar sobre les normes d'organització dels centres docents corresponents a les professions respectives, mantindre-hi permanent contacte i preparar la informació necessària per a facilitar l'accés a la vida professional dels nous i noves professionals.  
g) Ostentar en el seu àmbit la representació i defensa de la professió davant l'Administració, institucions, tribunals, entitats i particulars, amb legitimació per a ser part en quants litigis afecten els interessos professionals i exercitar el dret de petició, conforme a la llei.  
h) Facilitar als tribunals, conforme a les lleis, la relació de persones col·legiades que pogueren ser requerides per a intervindre en el peritatge per als assumptes judicials o convindre la seua designació, segons escaiga.  
i) Ordenar en l'àmbit de la seua competència l'activitat professional del col·lectiu col·legial, vetlant per l'ètica i dignitat professional i pel respecte degut als drets dels i les particulars, i exercir la facultat disciplinària en l'ordre professional i col·legial.  
j) Organitzar activitats i serveis comuns d'interés per als col·legiats i col·legiades, de caràcter professional, formatiu, cultural, assistencial i de previsió i altres d'anàlegs, proveint al sosteniment econòmic mitjançant els mitjans necessaris.  
k) Procurar l'harmonia i col·laboració entre les persones col·legiades, impedint la competència deslleial entre aquestes.  
l) Adoptar les mesures conduents a evitar l'intrusisme professional.  
m) Intervindre, en via de conciliació o arbitratge, en les qüestions que, per motius professionals, se susciten entre els i les col·legiades.  
n) Resoldre per laude, a instàncies de les parts interessades, les discrepàncies que puguen sorgir sobre el compliment de les obligacions dimanants dels treballs realitzats per les persones col·legiades en l'exercici de la professió.  
o) Impulsar i desenvolupar la mediació, així com exercir funcions d'arbitratge, nacional i internacional, de conformitat amb el que s'estableix en la legislació vigent.  
p) Informar en els procediments judicials o administratius en què es discutisquen honoraris professionals.  
q) Encarregar-se del cobrament de les percepcions, remuneracions o honoraris professionals quan la persona col·legiada ho sol·licite lliurement i expressament, en els casos en què el Col·legi tinga creats els serveis adequats i en les condicions que es determinen en els estatuts de cada col·legi.  
r) Organitzar, si escau, cursos per a la formació professional de les i els postgraduats.  
s) Complir i fer complir al col·lectiu col·legial les lleis generals i especials i els estatuts professionals i reglaments de règim interior, així com les normes i decisions adoptades pels òrgans col·legials, en matèria de la seua competència.  
t) Atendre les sol·licituds d'informació sobre les seues col·legiades i col·legiats i sobre les sancions fermes que els siguen imposades, així com les peticions d'inspecció o investigació que els formule qualsevol autoritat competent d'un estat membre de la Unió Europea, en els termes previstos en la Llei 17/2009, de 23 de novembre, sobre el lliure accés a les activitats de serveis i el seu exercici, en particular, pel que fa al fet que les sol·licituds d'informació i de realització de controls, inspeccions i investigacions estiguen degudament motivades i que la informació obtinguda s'empre únicament per a la finalitat per a la qual es va sol·licitar.  
o) Quantes altres funcions redunden en benefici dels interessos professionals de les persones col·legiades.  
  
Capítol 2  
De l'adquisició, la denegació i la pèrdua   
de la condició de col·legiat/ada  
  
Article 10. Dret d'incorporació  
D'acord amb el que disposa l'article 30.2 del Reglament de col·legis professionals de la Comunitat Valenciana, per a ser admés/a en el Col·legi serà necessari tindre la titulació acadèmica o professional o reunir els requisits que exigeix la Llei 15/2003, de creació del Col·legi Oficial d'Educadores i Educadors Socials de la Comunitat Valenciana.  
  
Article 11. Requisits de col·legiació  
Per a la incorporació al Col·legi Oficial d'Educadores i Educadors Socials de la Comunitat Valenciana, s'han de complir els requisits següents:  
a) Ser major d'edat i no haver incorregut en causa d'incapacitat.  
b) No estar inhabilitada o inhabilitat per a l'exercici de la professió per sentència o resolució administrativa fermes.  
c) Satisfer la quota d'ingrés.  
d) Posseir alguna de les titulacions següents:  
- Títol de grau en Educació Social.  
- Diplomatura en Educació Social.  
- Les titulacions i situacions que, en el passat, han habilitat per a l'exercici de la professió, i que venen recollides en la Llei 15/2003, de 24 de novembre, de creació del Col·legi Oficial d'Educadores i Educadors Socials de la Comunitat Valenciana.  
- Les persones que es troben en possessió de títols europeus acreditats pel Ministeri corresponent per a l'exercici de la professió de l'educació social o els qui posseïsquen altres títols estrangers equivalents, degudament homologats pel ministeri espanyol competent per a l'homologació de títols acadèmics estrangers.  
A la sol·licitud d'ingrés dirigida a la Junta de Govern haurà d'adjuntar-se la documentació acreditativa de la titulació i aquella altra que vinga establida per la legislació vigent.  
  
Article 12. Acord de col·legiació  
La Junta de Govern serà competent per a resoldre sobre les sol·licituds de col·legiació. La resolució serà notificada en el termini màxim de tres mesos, amb expressió dels recursos que hi escaiguen, i es farà pública dins de l'àmbit col·legial.  
Transcorregut aquest termini, sense que s'haja adoptat acord exprés pel que fa al cas, s'entendrà acceptada la incorporació.  
  
Article 13. Denegació de col·legiació  
13.1. La col·legiació solament podrà ser denegada en els casos següents:  
a) Per falta d'acreditació acadèmica o professional requerida o dels requisits que exigeixen les lleis.  
b) Per no abonament de la quota d'incorporació.  
c) Per haver sigut dictada una sentència ferma contra la persona interessada que la condemne a inhabilitació per a l'exercici professional.  
13.2. Contra l'acord denegatori de col·legiació, que haurà de ser comunicat a la persona sol·licitant i degudament raonat, l'interessat o la interessada podrà utilitzar el sistema de recursos regulat en els articles 86 i següents d'aquests estatuts.  
  
Article 14. Pèrdua de la condició de col·legiat/a  
Es perd la condició de col·legiat o col·legiada:  
a) A petició pròpia per escrit a la Junta de Govern, sense perjudici de les obligacions professionals o corporatives pendents de compliment.  
  
b) Per deixar d'abonar la quota col·legial o altres aportacions establides pels òrgans de govern corporatius durant un termini superior a dotze mesos, amb la instrucció prèvia d'un expedient sumari.  
c) Per sanció disciplinària, d'acord amb el que es preveu en aquests estatuts.  
d) Per incapacitat legal.  
e) Per defunció.  
  
Article 15. Reincorporació al Col·legi  
15.1. La reincorporació al Col·legi requerirà les mateixes normes que la incorporació i la persona sol·licitant haurà d'acreditar, si és necessari, el compliment de la pena o sanció, quan aquest haja sigut el motiu de la baixa.  
15.2. Quan el motiu haja sigut la falta de pagament de quotes o aportacions o haja sol·licitat la baixa, la persona sol·licitant haurà de satisfer la quota de reincorporació vàlidament establida pels òrgans col·legials i/o les quotes deixades d'abonar.  
Article 16. Classes de col·legiats/ades  
1. Col·legiats i col·legiades d'honor: El títol de col·legiat/ada d'honor serà atorgat, a proposta de la Junta de Govern del Col·legi, per l'Assemblea General de col·legiats/ades, en sessió extraordinària i en acord adoptat per majoria absoluta, a les persones que presten o hagen prestat serveis destacats a aquest Col·legi, o al Consell General de Col·legis, i especialment a la professió, pertanguen o no a aquesta.  
  
2. Col·legiats i col·legiades exercents: els educadors i educadores socials que, trobant-se en alguna de les situacions contemplades en l'article 10 dels presents estatuts, desenvolupen les activitats pròpies de l'educació social.  
3. Col·legiats i col·legiades no exercents: aquelles persones que, complint els requisits establits en l'article, 10 sol·liciten la seua incorporació al col·legi i no exercisquen la professió.  
4. Per acord de la Junta de Govern es podrà crear la figura d'amics/igues del Col·legi.  
Les quotes, serveis i reglamentació de cadascuna d'aquestes classes es determinaran reglamentàriament per la Junta de Govern.  
  
Capítol 3  
Dels drets i deures de col·legiades i col·legiats  
  
Article 17. Principi d'igualtat  
L'accés i exercici a professions col·legiades es regirà pel principi d'igualtat de tracte i no-discriminació, en particular per raó d'origen racial o ètnic, religió o conviccions, discapacitat, edat o orientació sexual, en els termes de la secció III del capítol III del títol II de la Llei 62/2003, de 30 de desembre, de mesures fiscals, administratives i de l'ordre social.  
  
Article 18. Secret professional  
Els col·legiats/ades tenen el dret i el deure de guardar el secret professional, excepte si són rellevats del secret professional per les persones implicades.  
  
Article 19. Drets del col·legiat o col·legiada  
Són els seus drets:  
a) Ser admés/a en el Col·legi professional, en els termes establits en aquests estatuts, quan es reunisquen els requisits establits en la legislació vigent.  
b) Exercir la professió d'educadora i educador social.  
c) Rebre l'assistència, assessorament i defensa pel Col·legi, amb els mitjans de què aquest dispose i en les condicions reglamentàriament fixades, en totes aquelles qüestions relacionades amb l'exercici professional.  
d) Utilitzar els serveis i els mitjans del Col·legi en les condicions establides.  
e) Participar com a electors/es i elegibles en les eleccions que es convoquen en l'àmbit col·legial, participar activament en la vida col·legial, ser informats o informades i intervindre amb veu i vot en les assemblees generals.  
f) Formar part de les comissions, les seccions o els grups de treball que s'establisquen.  
g) Integrar-se en les institucions de previsió que es creen, en les condicions que es fixen.  
h) Presentar a la Junta de Govern escrits de suggeriments, peticions, queixes o reclamacions.  
i) Rebre informació sobre l'activitat corporativa i d'interés professional.  
j) Remoure les persones titulars dels òrgans de govern mitjançant votació de censura regulada en els articles 53 i següents.  
k) Promoure actuacions dels òrgans de govern per mitjà d'iniciatives formulades en els termes estatutaris.  
  
Article 20. Deures del col·legiat o col·legiada  
Són els seus deures:  
a) Incorporar-se al Col·legi en les condicions establides per la legislació vigent.  
b) Respectar en l'exercici de les seues activitats professionals el codi deontològic, les normes establides en els estatuts i unes altres que pogueren dictar-se.  
c) Complir les normes corporatives, així com els acords adoptats pels òrgans de govern del Col·legi.  
d) Presentar al Col·legi les declaracions professionals, els contractes i altres documents que els siguen requerits d'acord amb les disposicions estatutàries o reglamentàries.  
e) Comunicar al Col·legi, en un termini de trenta dies, els canvis de residència o domicili.  
f) Contribuir al manteniment de les despeses o serveis del Col·legi professional, mitjançant el pagament de les quotes que siguen aprovades.  
g) Participar activament en la vida col·legial; assistir a les assemblees generals i a les comissions, seccions o altres grups de treball als quals, per la seua especialitat professional, siga convocat/ada.  
h) Exercir diligentment els càrrecs per als quals va ser elegit o elegida i complir els encàrrecs que els òrgans de govern del Col·legi puga delegar-li.  
i) No perjudicar els drets corporatius o professionals d'altres persones col·legiades.  
j) Abstindre's de realitzar actes que comporten competència deslleial o que intenten restringir la lliure competència.  
k) Cooperar amb la Junta de Govern i, particularment, prestar la seua col·laboració i facilitar informació en els assumptes col·legials per als quals li siga requerida, sense perjudici del secret professional.  
l) No fer ús d'aquella publicitat encaminada a l'obtenció de clientela, que directament o indirectament, siga contrària al Codi deontològic o que signifique competència deslleial.  
m) Comunicar als col·legis d'educadores i educadors socials diferents del de la Comunitat Valenciana les actuacions que vagen a realitzar en el seu àmbit.  
n) Prestar els serveis professionals amb l'adequat nivell de qualitat.  
  
  
Capítol 4  
Dels principis bàsics reguladors de l'exercici professional  
  
Article 21. Definició d'educador o educadora social  
L'educació social és una professió de caràcter pedagògic que, al servei del compliment dels valors fonamentals d'un estat de dret i a través d'accions mediadores i formatives, propicia la sociabilitat, la circulació social i la trobada cultural de persones o col·lectius.  
  
Les educadores i els educadors socials són aquelles persones que desenvolupen la seua professió en activitats pròpies de l'educació social tal com disposa el Reial decret 1420/1991, d'establiment de la titulació universitària oficial de diplomat/ada en Educació Social, i el Reial decret 1393/2007, de 29 d'octubre, pel qual s'estableix l'ordenació dels ensenyaments universitaris i es crea el grau en Educació Social.  
  
  
Article 22. Exercici professional  
22.1. L'exercici de la professió d'educadora o educador social de forma lliure o dependent haurà de respectar els continguts i condicions de la legislació específica i general que li siga aplicable.  
22.2. En tot cas, l'actuació professional haurà d'atindre's a les normes deontològiques aprovades pel Col·legi.  
  
Article 23. Bases de l'exercici professional  
L'exercici de la professió es basa en la independència del criteri professional, l'adequada atenció al client i el servei a la comunitat. L'educador o l'educadora social té el deure i el dret de guardar el secret professional.  
  
Article 24. Formació contínua  
L'educadora i l'educador social hauran de mantindre una formació científica i tècnica continuada, a fi d'obtindre una millor capacitació professional.  
Article 25. Autonomia professional  
L'educadora i l'educador social no han d'acceptar cap treball que atempte contra la seua autonomia professional, ni que suscite problemes que no poden ser assumits per l'estat actual de la tècnica.  
  
Article 26. Competència deslleial  
26.1. L'educador i l'educadora social han d'evitar qualsevol forma de competència deslleial i, en la seua publicitat o propaganda, s'ajustaran a la normativa vigent en matèria de competència.  
26.2. L'educadora i l'educador social han de procurar, d'acord amb els usos científics, la comunicació del seu saber a la comunitat professional.  
  
Article 27. Emissió d'informes  
27.1. Tots els treballs professionals que hagen d'emetre's documentalment, ja siguen diagnòstics, dictàmens, informes, etc., hauran de ser signats pel professional, qui farà constar el seu número de col·legiat/ada i se'n responsabilitzarà del contingut i l'oportunitat.  
  
27.2. Els certificats s'hauran d'emetre en impresos oficials, expedits pel Col·legi, únicament quan se sol·licite per petició expressa de les o els clients, incloses les administracions públiques quan actuen com a tals, o quan així ho establisca el Govern mitjançant Reial decret.  
  
27.3. El Col·legi establirà els casos en què els certificats hauran d'expedir-se amb caràcter gratuït.  
  
Capítol 5  
Dels òrgans de govern, les normes   
de constitució i funcionament i la competència  
  
Article 28. Òrgans de govern  
28.1. El Col·legi té els òrgans de govern següents:  
a) L'Assemblea General de col·legiats/ades.  
b) La Junta de Govern.  
c) La Comissió Permanent.  
28.2. L'Assemblea General és l'òrgan màxim de govern del Col·legi, és l'expressió de la voluntat dels col·legiats i col·legiades, i està integrada per la totalitat del grup col·legial que es trobe en l'exercici dels seus drets corporatius. Els seus acords, adoptats pel principi majoritari, obliguen a totes les persones col·legiades.  
28.3. Per a assistir a les assemblees generals amb veu i vot, els col·legiats i col·legiades hauran de ser exercents i hauran d'estar en plenitud dels seus drets i deures.  
28.4. Els col·legiats/ades no exercents podran acudir a les assemblees amb veu però sense vot.  
  
Article 29. Classes d'assemblees generals  
Les assemblees generals podran ser ordinàries i extraordinàries.  
  
Article 30. Assemblees ordinàries  
L'Assemblea General es reunirà en sessió ordinària, almenys, una vegada a l'any, preferentment dins del primer trimestre.  
Constitueixen les funcions de l'Assemblea General ordinària:  
a) Aprovar els estatuts, així com les seues modificacions.  
b) Aprovar el codi deontològic i l'estatut professional.  
c) Ratificar les normes generals de funcionament i reglaments de règim intern.  
d) Ratificar els convenis que s'establisquen amb altres entitats.  
e) Aprovar la memòria presentada per la Junta de Govern, resumint la seua actuació l'any anterior.  
f) Aprovar el balanç i el compte general d'ingressos i despeses del col·legi, referit a l'exercici econòmic anterior.  
g) Aprovar el pressupost ordinari d'ingressos i despeses per a l'exercici econòmic següent, i si escau dels pressupostos extraordinaris, si n'hi haguera.  
h) La determinació de la quantia de les quotes d'entrada i periòdiques a abonar al col·legi pels seus col·legiats/ades, així com de les quotes extraordinàries que es decidisca establir, assenyalant la fi específica d'aquestes.  
i) Triar les i els components de la Junta de Govern.  
j) Ratificar el vicepresident/a per dimissió del president/a.  
k) Aprovar aportacions extraordinàries dels col·legiats i col·legiades.  
l) Aprovar l'adquisició, alienació o gravamen de béns immobles propietat del Col·legi.  
m) Aquells assumptes que li sotmeta a deliberació la Junta de Govern.  
  
Article 31. Assemblees extraordinàries  
L'Assemblea General es reunirà amb caràcter extraordinari quan així ho acorde la Junta de Govern, o quan així ho sol·licite un nombre de col·legiat/ades que representen, almenys, el 15 % del total de col·legiats i col·legiades exercents.  
L'Assemblea General Extraordinària podrà tractar qualsevol assumpte atribuït a la competència de l'Assemblea General i especialment els següents:  
1) L'aprovació o censura de la gestió de la Junta de Govern o de qualsevol dels seus components.  
2) Aprovar la fusió, absorció, segregació i dissolució del Col·legi, sense perjudici de les competències de la Generalitat.  
Si l'Assemblea General Extraordinària tinguera per objecte la censura de la Junta de Govern o de qualsevol dels seus components, la petició haurà de ser subscrita almenys pel 10 % dels col·legiats i col·legiades exercents, que s'hagen incorporat almenys amb un any d'antelació, expressant amb claredat les raons en què es fonamente.  
L'Assemblea haurà de celebrar-se en el termini de seixanta dies hàbils a partir de la presentació de la sol·licitud. Només per resolució motivada, i en el cas que la proposició siga aliena a les finalitats atribuïdes a la corporació, podrà denegar-se la realització de l'Assemblea Extraordinària, sense perjudici dels recursos que pogueren correspondre a les persones peticionàries.  
L'aprovació de la moció de censura requerirà un quòrum d'assistència com a mínim del 25 % del cens de persones col·legiades, i, perquè prospere, s'exigirà el vot favorable de les dues terceres parts de les persones que hi assistisquen.  
Els acords sobre la fusió, absorció, segregació i dissolució del Col·legi requerirà, a més de l'aprovació per l'Assemblea General, decret del Govern Valencià o llei de la Generalitat, segons els casos, conforme al que es preveu en els articles 8 de la Llei 6/1997, de 4 de desembre, i 13 del Decret 4/2002, de 8 de gener, pel qual s'aprova el Reglament de desenvolupament de la Llei de col·legis professionals de la Comunitat Valenciana.  
L'aprovació de l'acord de fusió, absorció, segregació i dissolució del Col·legi requerirà, igualment, un quòrum d'assistència com a mínim del 25 % del cens de persones col·legiades, i, perquè prospere, s'exigirà el vot favorable de les dues terceres parts dels i les assistents.  
  
  
Article 32. Convocatòria de l'Assemblea General  
32.1. Les convocatòries de les assemblees generals, que seran fetes amb una antelació mínima de quinze dies en el cas de les ordinàries i de huit en el de les extraordinàries, correspon a la persona que ostenta la presidència. La convocatòria podrà fer-se a través de les publicacions periòdiques del COEESCV, per carta o per correu electrònic, amb el corresponent ordre del dia, data, hora i lloc, que serà fixat per la Junta de Govern.  
32.2. Sobre les qüestions que no figuren en l'ordre del dia no podrà adoptar-se cap acord.  
  
Article 33. Sessions de l'Assemblea General  
33.1. Les sessions de l'Assemblea General seran presidides pel/la president/a, acompanyat de la resta de components de la Junta de Govern. El president o presidenta dirigirà les reunions, concedirà i retirarà l'ús de la paraula, i ordenarà els debats i les votacions d'acord amb el reglament regulador de l'Assemblea.  
33.2. Actuarà com a secretari o secretària qui ho siga de la Junta de Govern, que estendrà acta de la reunió, amb el vistiplau del president o presidenta.  
33.3. Els acords es prendran, de manera general, per majoria simple de les persones presents en el moment de la votació. No obstant això, exigiran una majoria de dos terços dels i les presents en el moment de la votació: l'aprovació de prestacions econòmiques extraordinàries no previstes en el pressupost vigent; l'aprovació d'un vot de censura contra la Junta de Govern, la reforma d'aquests Estatuts i l'aprovació de fusió, absorció, segregació i dissolució del Col·legi, sense perjudici de les competències de la Generalitat.  
33.4. Les votacions podran ser secretes, si així se sol·licita i s'acorda.  
  
Article 34. Validació d'acords de l'Assemblea General  
34.1. Perquè els acords siguen vàlids, tant en assemblees generals ordinàries com extraordinàries, serà necessària l'assistència mínima, en primera convocatòria, de la meitat més un del total de les persones col·legiades; i en segona convocatòria, que tindrà lloc mitja hora després, qualsevol nombre d'assistents.  
34.2. El vot es podrà delegar mitjançant la documentació a l'efecte que es tramitarà conjuntament amb la convocatòria de l'Assemblea General. Cada assistent a l'Assemblea podrà portar un màxim de tres vots delegats.  
  
Article 35. Composició de la Junta de Govern  
35.1. La Junta de Govern serà constituïda per:  
a) Un president o presidenta.  
b) Vicepresidents o vicepresidentes fins a un nombre no superior a sis vicepresidències, si l'organització del Col·legi així ho requerira.  
c) Un secretari o secretària.  
d) Un tresorer o tresorera.  
e) Un mínim d'onze i un màxim de dèsset vocals.  
35.2. Les persones que componguen la Junta de Govern seran elegides per elecció lliure, directa i secreta, per un mandat de dos anys.  
35.3. Per al compliment de les seues funcions, la Junta de Govern es reunirà, com a mínim, quatre vegades a l'any.  
35.4. Perquè els acords siguen vàlids serà necessària l'assistència mínima en primera convocatòria de la meitat més un dels/les components. I, en segona convocatòria, que tindrà lloc mitja hora després, qualsevol que siga el nombre d'assistents.  
35.5. Els acords es prendran per majoria simple de vots emesos.  
  
35.6. Les votacions seran secretes si així ho sol·licita qualsevol component de la Junta de Govern.  
35.7. Quan, per algun motiu, estiga vacant temporalment o definitivament algun dels tres càrrecs reglamentaris ?vicepresidència, secretaria i tresoreria- aquest serà substituït per un altre component, segons acord de la Junta de Govern, i haurà de ser ratificat en l'Assemblea següent.  
35.8. La Junta de Govern podrà proposar i aprovar la reposició de les vacants que es produïsquen dins d'aquesta, fins a un màxim de tres components, en el període de vigència del seu mandat. En el cas que queden vacants més d'un terç de les i els membres de la Junta de Govern, es cobriran per elecció els càrrecs vacants; solament pel període restant del seu mandat i sempre que aquest període siga superior a un any.  
  
Article 36. Funcions i atribucions de la Junta de Govern  
Correspon a la Junta de Govern: la representació general del Col·legi pel que fa a la voluntat expressada per l'Assemblea General, la seua direcció i administració i la gestió ordinària del Col·legi.  
Són atribucions de la Junta de Govern totes aquelles necessàries per al compliment de les finalitats i funcions del Col·legi, excepte les reservades a l'Assemblea General, i especialment:  
a) Complir els acords de l'Assemblea General.  
b) Decidir sobre les sol·licituds de col·legiació.  
c) Administrar els béns del Col·legi, així com recaptar les quotes de tota mena que hagen de fer efectives les persones col·legiades.  
d) Confeccionar els pressupostos anuals.  
e) Aprovar normes de desenvolupament de l'estatut, normes generals de funcionament o reglaments de règim intern.  
f) Adoptar mesures que es consideren convenients per a la defensa del Col·legi i la professió.  
g) Imposar, amb la instrucció prèvia de l'expedient oportú, tota mena de sancions disciplinàries.  
h) Crear les comissions i els grups de treball necessaris per al millor compliment de les funcions col·legials, i dissoldre'ls quan es considere oportú.  
i) Designar, si escau, els i les representants del Col·legi davant els organismes, les entitats i les institucions, o en els actes públics o privats.  
  
j) Informar els col·legiats i col·legiades de les activitats i els acords del Col·legi i preparar la memòria anual de la seua gestió.  
k) Convocar i fixar l'ordre del dia de les assemblees generals ordinàries i extraordinàries.  
l) Iniciar el procés electoral.  
m) Fixar el domicili de la seu social, així com crear i modificar delegacions.  
n) Totes aquelles altres funcions que no siguen expressament assignades a l'Assemblea General i tinguen relació amb l'activitat i el funcionament col·legial.  
  
Article 37. Comissió Permanent  
37.1. La Junta de Govern podrà actuar en Comissió Permanent, la qual estarà constituïda pel president o presidenta, el vicepresident o la vicepresidenta, el secretari o la secretària, el tresorer o la tresorera, i un mínim de tres components de la Junta, que actuaren com a vocals. La Comissió Permanent executarà, amb el nivell de dedicació que requerisca cada funció, les decisions preses per la Junta de Govern i assumirà les funcions que li delegue la Junta de Govern.  
37.2. La Comissió Permanent es reunirà, com a mínim, mensualment.  
  
Article 38. Atribucions del president o presidenta  
Són les seues atribucions:  
a) Tindre la representació legal i institucional del Col·legi.  
b) Presidir la Junta de Govern i l'Assemblea General, i coordinar la Comissió Permanent.  
c) Autoritzar amb la seua signatura tota classe de documents col·legials.  
d) Conferir apoderaments per a qüestions judicials, quan haja sigut autoritzat/per acord de la Junta de Govern.  
e) Convocar la Junta de Govern, l'Assemblea General i la Comissió Permanent.  
f) Autoritzar el moviment de fons, conjuntament amb el tresorer o tresorera, i d'acord amb les seues propostes.  
g) Autoritzar l'obertura de comptes corrents del Col·legi, conjuntament amb el tresorer o tresorera, tant en entitats bancàries com en caixes d'estalvi.  
h) Constituir i cancel·lar tota mena de fiances i depòsits conjuntament amb el tresorer o tresorera.  
i) Qualsevol altra que no vinga atribuïda a un altre òrgan del Col·legi.  
  
Article 39. Atribucions del vicepresident o vicepresidenta  
Correspon a la persona que ostente la vicepresidència, substituir el president o presidenta en totes les comeses i les funcions que aquest o aquesta delegue expressament. També s'ocuparà de la substitució en cas d'absència, malaltia o vacant de la presidència. Igualment ocorrerà en cas de dimissió, sempre que haja sigut acceptada per la Junta de Govern i fins a l'Assemblea General següent.  
  
Article 40. Atribucions del secretari o secretària  
Li correspon:  
a) Portar els llibres oficials.  
b) Redactar i signar el llibre d'actes amb el vistiplau del president o presidenta.  
c) Redactar la memòria anual.  
d) Supervisar el funcionament dels serveis administratius del Col·legi.  
e) Tindre la responsabilitat del registre de persones col·legiades i dels expedients personals corresponents.  
f) Expedir certificats amb el vistiplau del president o presidenta.  
g) Acomplir els acords adoptats per la Junta de Govern.  
Article 41. Atribucions del tresorer o tresorera  
Són les seues funcions:  
a) Recaptar, custodiar i administrar els fons col·legials.  
b) Efectuar els pagaments ordenats pel president o presidenta o per la Junta de Govern, signant els documents per al moviment de fons del Col·legi.  
c) Portar la comptabilitat del Col·legi.  
d) Preparar el projecte de pressupost que haurà de presentar-se a l'Assemblea General.  
e) Presentar anualment el compte general de tresoreria i realitzar els arquejos i els balanços de situació tantes vegades com siguen requerits pel/la presidenta o la Junta de Govern.  
  
Article 42. Atribucions de les persones vocals de la Comissió Permanent  
Els i les vocals de la Comissió Permanent assistiran a les seues reunions i deliberacions, i s'integraran en les diferents àrees de treball d'aquesta segons les necessitats operatives de cada moment.  
  
Article 43. Atribucions de les persones vocals  
Els i les vocals assumiran els càrrecs reglamentaris que així considere oportú la Junta de Govern, assistiran a les seues reunions i deliberacions, i formaran part de les sessions, les comissions i els grups de treball que es constituïsquen en el Col·legi. Les vocalies podran per delegació assumir funcions o encàrrecs especials de la Junta de Govern.  
  
Capítol 6  
De la participació de les persones col·legiades   
en els òrgans de govern i del règim electoral  
  
Article 44. Condicions generals  
44.1. Les eleccions es portaran en el marc de l'Assemblea General.  
44.2. Totes les persones col·legiades, amb el mínim d'un any de col·legiació, tenen dret a actuar com a electors i electores en la designació de les i els membres de la Junta de Govern i a ser elegibles. Per a la primera Junta de Govern caldrà ajustar-se al que s'estableix en la disposició transitòria primera.  
  
Article 45. Convocatòria d'eleccions  
45.1. Cada dos anys la Junta de Govern convocarà eleccions ordinàries per a la renovació dels càrrecs de la Junta de Govern, sense perjudici del que disposa l'article 35.7.  
45.2. La convocatòria d'eleccions es farà amb un mínim de dos mesos d'antelació a la data de la seua realització, fixarà el cens electoral d'electors i electores vàlid i especificarà el calendari electoral i el procediment de votació, escrutini i proclamació, així com els recursos que escaiguen.  
  
Article 46. Candidatures electorals  
46.1. Les candidatures hauran de ser completes, i constaran d'una llista en què s'especificarà el nom del president o presidenta i un mínim de catorze i un màxim de vint vocals proposats, entre els quals es designarà el vicepresident o la vicepresidenta, secretari o secretària i tresorer o tresorera. Es presentaran durant el mes posterior a la convocatòria a través d'un escrit dirigit a la Junta de Govern.  
46.2. La Junta de Govern proclamarà les candidatures vàlidament presentades fins vint-i-cinc dies abans de les eleccions, mitjançant una comunicació pública i una personal a tots els col·legiats i col·legiades. La Junta de Govern facilitarà, d'acord amb els mitjans de què dispose el Col·legi, la propaganda de les persones candidates en condicions d'igualtat.  
46.3. Contra la proclamació de candidats i candidates qualsevol persona col·legiada podrà presentar una reclamació davant la Junta de Govern, en el termini de tres dies, la qual serà resolta en altres tres dies per la comissió permanent de la Junta de Govern.  
46.4. En el cas que només hi haja una candidatura, aquesta serà proclamada, sense necessitat de votació, el dia que s'haja fixat per a la votació.  
  
Article 47. Mesa electoral  
La mesa electoral estarà constituïda per un president o presidenta, dues vocals i un secretari o secretària, designats per sorteig entre els electors/ores que no pertanguen a cap candidatura. Si algun o alguna d'elles no es presentara es podrà triar per sorteig entre les persones presents a l'Assemblea, que igualment no podrà pertànyer a cap candidatura. No podran formar part els qui siguen candidats/ates. Cada candidatura podrà designar un interventor o interventora.  
  
Article 48. Sistema de votació  
El col·lectiu col·legial exercirà el seu dret a vot en les paperetes oficials, autoritzades pel Col·legi. En el moment de votar s'identificarà els i les components de la mesa amb el carnet de col·legiat/ada (o DNI), que depositaran el seu vot en una urna precintada. El secretari o secretària de la mesa anotarà en una llista el nom de les persones col·legiades que hagen depositat el seu vot.  
  
Article 49. Altres modalitats de votació  
Així mateix, els col·legiats i col·legiades podran votar per correu ordinari i per les altres modalitats d'enviament, d'acord amb la normativa electoral vigent.  
  
Article 50. Recompte i acta de les votacions  
50.1. Una vegada acabada la votació, la mesa comprovarà que els vots enviats per correu o altres modalitats fins al dia de la votació, corresponen a col·legiades o col·legiats que no l'han exercit personalment. A continuació s'obriran els sobres, s'introduiran les paperetes en l'urna i es farà l'escrutini, el qual serà públic.  
50.2. El secretari o secretària de mesa alçarà l'acta de la votació i les seues incidències, que haurà de ser signada per tots els i les components de la mesa i pels interventors o interventores, si n'hi haguera, els quals tindran dret a fer constar les seues queixes; i ho comunicarà a la Junta de Govern.  
  
Article 51. Sistema d'escrutini i proclamació de la candidatura guanyadora  
51.1. S'assignarà un vot, per papereta vàlida introduïda en l'urna, a cada candidatura.  
51.2. Es consideraran nul·les les paperetes no oficials, les esquinçades, trencades, esmenades, escrites, etc.  
51.3. La candidatura que obtinga un major nombre de vots serà proclamada guanyadora, sense perjudici del que estableix l'article 52.1 d'aquests estatuts.  
  
Article 52. Resolució de reclamacions i notificació a la Generalitat  
52.1. La Junta de Govern, en el termini de setanta-dues hores, resoldrà amb caràcter definitiu totes les reclamacions dels interventors i interventores i altres incidències recollides en l'acta de la mesa electoral, i proclamarà els candidats i candidates triades.  
52.2. La composició de la nova Junta triada serà comunicada a la Conselleria de Justícia, Interior i Administració Pública de la Generalitat o a un altre departament que tinga atribuïdes les competències en la matèria, i a tots els col·legiats i col·legiades.  
52.3. La nova Junta de Govern prendrà possessió en el termini màxim d'un mes des de la proclamació.  
  
Article 53. Recursos  
Contra les resolucions de la Junta de Govern en matèria electoral qualsevol persona col·legiada podrà utilitzar el sistema de recursos establit en els articles 86 i següents d'aquests estatuts.  
  
Article 54. Moció de censura  
54.1. Mitjançant un escrit motivat, subscrit i signat per un nombre de col·legiats i col·legiades no inferior a un 10 % del cens electoral del Col·legi, podrà proposar-se la moció de censura contra la Junta de Govern del Col·legi, o d'algun dels seus components.  
54.2. En tots dos casos la moció de censura haurà d'incloure els candidats i candidates proposats per a substituir els qui siguen objecte de la citada moció de censura en el cas que aquesta prosperara.  
54.3. El debat per a la moció de censura de la Junta de Govern del Col·legi o de qualsevol dels seus components, se substanciarà mitjançant votació de tots els col·legiats i col·legiades del Col·legi, remetent-los convocatòria de l'Assemblea General Extraordinària, en els termes establits en aquests estatuts per a aquestes convocatòries, i haurà d'anar subscrita pel secretari o secretària amb el vistiplau del president o presidenta.  
54.4. En el debat de la moció de censura, intervindrà en primer lloc les persones que signen; el candidat o candidata proposat i, si foren diverses persones les proposades, qui ho siga per a la presidència, vicepresidència, secretaria i tresoreria per l'ordre citat i els o les vocals per l'ordre del seu ordinal. A continuació intervindran en el mateix ordre els qui siguen objecte de la moció de censura, que per a prosperar hauran de tindre majoria de dos terços en votació lliure, directa i secreta entre els i les assistents.  
54.5. Si la moció de censura prosperara, cessen automàticament les persones censurades i prendran possessió dels seus càrrecs els candidats o candidates proposats, que exerciran el seu mandat fins que finalitze el període per al qual van ser elegits aquests càrrecs.  
54.6. Els qui signen una moció de censura no podran proposar una nova fins transcorregut almenys dos anys des que es va substanciar l'anterior.  
  
Capítol 7  
Del règim econòmic i administratiu  
  
Article 55. Capacitat jurídica  
Les persones col·legiades tenen plena capacitat jurídica en l'àmbit econòmic i patrimonial per al compliment de les seues finalitats.  
  
Article 56. Recursos econòmics  
56.1. El Col·legi comptarà amb recursos econòmics ordinaris i extraordinaris.  
56.2. Són recursos econòmics ordinaris del Col·legi:  
a) Les quotes d'incorporació dels col·legiats i col·legiades.  
b) Les quotes ordinàries de les col·legiades i col·legiats.  
c) Les quotes extraordinàries que aprove l'Assemblea General.  
d) Els ingressos provinents de publicacions, impresos, serveis, certificats, arbitratges, dictàmens o informes, i altres quantitats que es generen arran del funcionament dels seus serveis.  
e) Els rendiments dels propis béns o drets.  
56.3. Són recursos econòmics extraordinaris:  
a) Les subvencions o donacions de procedència pública o privada.  
b) Els béns que a títol hereditari o per qualsevol altra causa s'incorporen al patrimoni del Col·legi.  
c) Qualsevol altre que fora legalment possible de similars característiques.  
  
Article 57. Patrimoni  
El patrimoni del Col·legi és únic encara que l'ús d'alguns dels seus béns estiga adscrit a les delegacions territorials.  
  
Article 58. Pressupost  
El pressupost s'elaborarà amb caràcter anual, per anys naturals, d'acord amb principis d'eficàcia i economia i inclourà la totalitat dels ingressos i les despeses col·legials. De la mateixa manera es realitzarà cada any el balanç de l'exercici.  
  
Article 59. Quotes col·legials  
L'Assemblea General del Col·legi, a proposta de la Junta de Govern, fixarà la quantia de les quotes d'incorporació, les quotes periòdiques ordinàries, així com la quantia i la forma d'abonament de les quotes extraordinàries que eventualment es requerisquen per a atendre les necessitats del Col·legi.  
  
Article 60. Dissolució del Col·legi  
En cas de dissolució del Col·legi per alguna de les causes legalment establides, la Junta de Govern actuarà com a comissió liquidadora, i l'Assemblea General aprovarà la destinació que cal donar als béns sobrants. Sempre la destinació serà a una entitat o associació professional relacionada amb l'educació social o qualsevol altra de caràcter no lucratiu.  
  
Capítol 8  
De les delegacions territorials  
  
Article 61. Constitució de les delegacions territorials  
Per acord de la Junta de Govern, es podran constituir les delegacions territorials que siguen convenients dins de l'àmbit territorial del COEESCV, i hauran de ser aprovades per l'Assemblea General següent.  
  
  
Capítol 9  
De les seccions professionals  
  
Article 62. Creació i adscripció a les seccions professionals  
62.1. Amb la intenció d'integrar el màxim nombre de col·legiats i col·legiades a les activitats del COEESCV, es crearan seccions professionals.  
62.2. Aquestes seccions seran d'adscripció voluntària i agruparan dins del COEESCV els col·legiats i col·legiades que exercisquen, o estiguen interessats a exercir la seua pràctica dins d'una mateixa especialitat de l'educació social.  
  
Article 63. Atribucions de les seccions professionals  
63.1. Les seccions professionals hauran de ser consultades per la Junta de Govern en aquelles qüestions que afecten el seu àmbit.  
63.2. També podran proposar a la Junta de Govern les iniciatives que consideren convenients en les qüestions que afecten el seu àmbit.  
  
  
Article 64. Funcions de les seccions professionals  
Les seccions professionals s'ocuparan de:  
a) Estudiar tota qüestió que afecte l'àmbit professional en cadascun dels seus diferents vessants i especialitzacions.  
b) Coordinar les activitats col·legials que porten a terme els seus components en cadascuna de les especialitats de l'educació social.  
c) Donar resposta a les consultes fetes per la Junta de Govern.  
d) Fomentar el desenvolupament de l'especialització pròpia de la secció, mitjançant la promoció d'actes de formació i divulgació.  
e) Col·laborar amb els òrgans del Col·legi encarregats específicament de la formació en labors de reciclatge i de formació propis en els àmbits pràctic i teòric.  
f) Qualsevol altra finalitat relacionada amb l'especialitat professional pròpia de l'àmbit de la secció.  
  
Article 65. Constitució de seccions professionals  
65.1. Per a constituir una secció professional serà necessari que es presente un informe de viabilitat de la nova secció, que es constituïsca una comissió gestora, que s'elabore un reglament provisional de funcionament, i es propose un coordinador o coordinadora de la secció.  
65.2. Una vegada completats aquests requisits, la Junta de Govern aprovarà la constitució de la secció i nomenarà un coordinador o coordinadora.  
65.3. Les seccions professionals elaboraran el seu propi reglament de funcionament i d'organització, que serà sotmés a l'aprovació de la Junta de Govern.  
65.4. La Junta de Govern, anualment, haurà de donar compte en l'Assemblea General del funcionament i activitats de les seccions professionals.  
  
Article 66. Coordinació de les seccions professionals  
Els coordinadors i coordinadores de les diferents seccions professionals es reuniran i coordinaran de manera periòdica amb la Junta de Govern, almenys cada sis mesos, bé de forma directa o bé a través d'algun òrgan creat a l'efecte. Les persones responsables de la coordinació de les seccions professionals podran assistir a les reunions de la Junta de Govern amb veu i sense vot.  
Article 67. Dissolució de les seccions professionals  
Quan no es complisquen els objectius, es pervertisquen les finalitats per a les quals van ser creades o contravinguen la normativa estatutària, per acord de la Junta de Govern, es podran dissoldre les seccions professionals, havent d'informar l'Assemblea.  
  
Capítol 10  
De les comissions de treball  
  
Article 68. Creació i dissolució de les comissions de treball  
68.1. A iniciativa de la Junta de Govern es podran crear les comissions de treball que es consideren convenients.  
68.2. Les comissions de treball seran coordinades per un membre de la Junta de Govern.  
68.3. Els objectius i el reglament de funcionament seran aprovats per la Junta de Govern.  
68.4. Les comissions de treball podran dissoldre's quan es complisquen els objectius per als quals van ser creades o per acord de la Junta de Govern.  
  
Capítol 11  
Del règim disciplinari  
  
Article 69. Principis generals  
69.1. Amb independència de la responsabilitat civil o penal en què puguen incórrer, les persones col·legiades queden subjectes a la responsabilitat disciplinària en els termes d'aquests estatuts i de les normes legals aplicables.  
69.2. Les sancions disciplinàries corporatives es faran constar sempre en l'expedient personal del col·legiat o col·legiada objecte de sanció.  
69.3. El Col·legi té jurisdicció disciplinària per a sancionar les col·legiades i col·legiats pels actes que realitzen i per les omissions en les quals incórreguen en l'exercici o amb motiu de la seua professió, així com per qualsevol altre acte o omissió que li siga imputable i siga contrari al prestigi professional, a l'honorabilitat de les persones col·legiades o al degut respecte als òrgans corporatius i, en general, qualsevol altra infracció de deures professionals o de normes ètiques de conducta, quan aquestes afecten la professió.  
  
Article 70. Competències  
70.1. El COEESCV exercirà la jurisdicció disciplinària per mediació de la Junta de Govern. Si l'acció disciplinària s'exercita contra algun component de la Junta de Govern, la persona afectada no podrà prendre part en les deliberacions i les votacions que l'afecten.  
  
70.2. Les sancions sempre hauran de ser acordades per la Junta de Govern, amb la incoació prèvia d'un expedient, en el qual s'haurà de concedir a la persona inculpada el tràmit d'audiència, la possibilitat d'aportar proves i la de defensar-se, siga per ella mateixa o mitjançant una o un representant o advocat o advocada.  
70.3. Per a la tramitació de l'expedient i per a la proposta de resolució, la Junta de Govern nomenarà directament una persona instructora, o bé la delegarà en l'òrgan al qual, amb caràcter permanent, siguen encarregades aquestes facultats perquè siga aquest qui la nomene.  
70.4. Només les infraccions lleus podran ser sancionades per la Junta de Govern en expedient sumari amb audiència prèvia de l'inculpat o inculpada.  
70.5. La resolució final de l'expedient haurà de ser sempre motivada i notificada a la persona interessada.  
70.6. Contra la imposició de sancions les afectades o afectats podran utilitzar el sistema de recursos regulats en els articles 83 a 85 d'aquests estatuts.  
70.7. Els acords sancionadors seran immediatament executius, sense perjudici dels recursos que siguen escaients. Malgrat això, en el cas que l'execució citada poguera ocasionar perjudicis d'impossible o difícil reparació, l'organisme sancionador podrà acordar, d'ofici o a instàncies de part, la suspensió de l'acord recorregut.  
Article 71. Procediment disciplinari  
71.1. El procediment s'iniciarà d'ofici, com a conseqüència d'una denúncia, una comunicació o una sentència judicial ferma d'inhabilitació per a l'exercici professional. No es consideraran denúncies els escrits i les comunicacions anònimes.  
71.2. Amb caràcter previ a la incoació d'un expedient disciplinari, es podrà recordar la instrucció de diligències informatives prèvies. Quan aquestes diligències prèvies s'eleven a expedient disciplinari, la data del seu inici serà la data d'inici de l'expedient.  
71.3. Els acords d'arxivament d'un expedient disciplinari seran motivats.  
71.4. La Junta de Govern podrà aprovar un reglament regulador del procediment de la tramitació dels expedients disciplinaris, així com de les diligències informatives prèvies.  
71.5. Supletòriament seran aplicable els principis de la potestat sancionadora i del procediment sancionador de la legislació comuna per a les administracions.  
  
Article 72. Classificació d'infraccions  
Les infraccions es classifiquen en lleus, greus i molt greus.  
  
Article 73. Infraccions lleus  
Són infraccions lleus:  
a) L'ofensa a les companyes i companys, sempre que no tinguen un caràcter greu.  
b) L'incompliment de les normes sobre publicitat professional.  
c) La desatenció als requeriments d'informes i altres documents que realitze el Col·legi.  
d) L'incompliment de les normes establides pel Col·legi sobre la documentació professional.  
e) Els actes enumerats com a infraccions greus si no tenen entitat suficient per a ser considerades com a tals.  
  
Article 74. Infraccions greus  
Són infraccions greus:  
a) La infracció de les normes deontològiques establides amb caràcter general.  
b) Les ofenses greus a les companyes i companys.  
c) Els actes i les omissions que atempten contra la moral, la dignitat o el prestigi de la professió.  
d) La infracció greu del secret professional, amb perjudici a una tercera persona.  
e) L'emissió d'informes o l'expedició de certificats que no diguen la veritat.  
f) Els actes que comporten competència deslleial amb les companyes o companys.  
g) L'incompliment greu de les normes estatutàries o dels acords adoptats pels òrgans col·legials, sempre que no constituïsquen una infracció d'entitat superior.  
h) Qualsevol conducta constitutiva de delicte culpós o d'infracció penal, en matèria professional.  
i) Els actes enumerats com a infraccions molt greus si no té entitat suficient per a ser considerats com a tals.  
j) L'acumulació, en el període d'un any, de tres o més sancions per infracció lleu.  
  
Article 75. Infraccions molt greus  
Són infraccions molt greus:  
a) Qualsevol conducta constitutiva de delicte dolós, en matèria professional.  
b) L'atemptat contra la dignitat de les persones i contra els seus drets i llibertats fonamentals, en ocasió de l'exercici professional.  
c) El foment de l'intrusisme professional.  
d) La comissió d'infraccions que, pel seu nombre o gravetat, resulten incompatibles amb l'exercici professional.  
e) La realització d'activitats i la constitució o pertànyer a entitats que tinguen com a finalitat o realitzen funcions pròpies del COEESCV.  
f) L'incompliment de l'Estatut professional i del Codi deontològic.  
g) La reiteració o la reincidència d'infracció greu durant l'any següent a la seua comissió.  
Article 76. Imposició de sancions  
Les sancions que podran imposar-se són:  
76.1. Per infraccions lleus:  
a) Amonestació verbal.  
b) Amonestació escrita.  
76.2. Per infraccions greus:  
a) Amonestació per escrit amb advertiment de suspensió.  
b) Suspensió per a l'exercici de càrrecs col·legials per un termini no superior a cinc anys.  
c) Suspensió de l'exercici de la professió per un termini no superior a tres mesos.  
76.3. Per infraccions molt greus:  
a) Inhabilitació per a l'exercici de càrrecs col·legials per un termini superior a cinc anys.  
b) Suspensió de l'exercici de la professió per un termini superior a tres mesos i no superior a dos anys.  
c) Expulsió del COEESCV.  
  
Article 77. Divulgació de la sanció  
En tots els casos d'imposició de sancions fermes per infraccions greus i molt greus es podrà divulgar la resolució recaiguda en els mitjans de difusió que es consideren oportuns.  
  
Article 78. Adopció de sancions per infraccions molt greus  
78.1. L'acord de suspensió de l'exercici professional o d'expulsió del COEESCV haurà de ser pres per la Junta de Govern, mitjançant votació secreta i amb el vot favorable de les dues terceres parts dels seus components.  
78.2. La inassistència, sense causa justificada, d'alguna o algun membre a aquesta sessió comportarà el seu cessament com a component de la Junta de Govern.  
  
Article 79. Prescripció d'infraccions i sancions  
79.1. Les infraccions determinants de sanció disciplinària prescriuran, si són lleus, al cap de sis mesos; si són greus, al cap de dos anys i, si són molt greus, al cap de tres anys després d'haver-se comés.  
79.2. La prescripció s'interromprà per l'inici del procediment disciplinari o de les diligències prèvies que s'hagen començat a l'efecte, i per la durada de tot el període de tramitació de l'expedient i de les pròrrogues que vàlidament s'acorden.  
79.3. En cas d'existir una causa penal pendent sobre els mateixos fets, quedarà en suspens la tramitació de l'expedient i no correrà el termini de prescripció.   
79.4. Amb les anteriors excepcions, la paralització del procediment per un termini superior a sis mesos, no imputable a l'expedientat o expedientada, farà córrer de nou el termini de prescripció.  
79.5. Les sancions prescriuran en els mateixos terminis que les infraccions, comptats des de la data en què fora ferma l'acord que les imposava.  
  
Article 80. Rehabilitació de les persones sancionades  
80.1. Les persones sancionades podran demanar la seua rehabilitació, amb la cancel·lació consegüent de l'anotació del seu expedient personal en els terminis següents, a comptar des del compliment de la sanció:  
a) Sis mesos, si la infracció és lleu.  
b) Dos anys, si és greu.  
c) Tres anys, si és molt greu.  
d) Cinc anys, si ha comportat l'expulsió.  
80.2. La rehabilitació s'ha de demanar a la Junta de Govern, que la resoldrà.  
  
Capítol 12  
Del règim jurídic i de la impugnació dels actes col·legials  
  
Article 81. Règim jurídic  
81.1. L'activitat del COEESCV, d'acord amb el que es disposa en l'article 54 del Decret 4/2002, de 8 de gener, es regeix pel dret privat. Com a corporació de dret públic, els seus actes quedaran subjectes al dret administratiu quan s'exercisquen les potestats públiques que tinga encomanades.  
81.2. Així mateix, el règim jurídic dels actes presumptes dels òrgans col·legials es regirà pel que estableix la Llei 39/2015 o la legislació vigent.  
  
Article 82. Acords dels òrgans col·legials  
82.1. Els acords dels òrgans col·legials seran immediatament executius, llevat que el mateix òrgan, motivadament, establisca el contrari.  
  
82.2. La interposició de recurs no suspendrà l'efectivitat de l'acte impugnat, però l'òrgan al qual corresponga resoldre podrà suspendre'l d'ofici o a instàncies de part si considera que la seua execució pot ocasionar perjudicis de difícil o impossible reparació futura, o quan la impugnació es fonamente en alguna de les causes de nul·litat de ple dret previstes en la citada Llei de procediment administratiu comú.  
  
  
Article 83. Recursos contra els actes dels òrgans col·legials  
83.1. D'acord amb l'article 55 del Decret 4/2002, de 8 de gener, els actes i resolucions dels òrgans col·legials subjectes a dret administratiu són susceptibles dels recursos establits legalment en la via administrativa.  
83.2. Contra les resolucions d'aquest recurs i també contra tots els altres actes i resolucions dels òrgans col·legials subjectes a dret administratiu, que posen fi a la via administrativa, es podrà recórrer davant l'ordre jurisdiccional contenciós administratiu.  
83.3. Els actes i resolucions de l'Assemblea General i de la Junta de Govern, en cada cas, posaran fi a la via administrativa. Així mateix, amb caràcter potestatiu, aquests actes són recurribles davant el mateix òrgan autor de l'acte impugnat en els termes establits en l'article 83.  
  
  
Article 84. Termini per a la presentació de recursos  
84.1. Els recursos citats en l'article anterior s'hauran d'interposar en el termini d'un mes a comptar des de l'endemà a la data de l'acte o, si escau, des de la seua notificació o publicació.  
84.2. La resolució del recurs haurà de ser motivada.  
84.3. Transcorregut el termini de tres mesos des de la interposició del recurs sense recaure resolució expressa, es podrà entendre desestimat, llevat que el recurs s'haja interposat contra la desestimació presumpta d'una sol·licitud per transcurs del termini. En aquest últim cas s'entendrà estimat el recurs una vegada transcorregut el termini de tres mesos sense resolució expressa.  
  
Article 85. Recursos extraordinaris  
El recurs extraordinari de revisió es pot interposar contra els actes dels òrgans col·legials subjectes a dret administratiu, d'acord amb els supòsits i règim jurídic regulats en la Llei 39/2015 o en la legislació vigent.  
  
Capítol 13  
De les societats professionals  
  
Article 86. Societats professionals  
Les societats professionals que tinguen per objecte l'exercici professional propi de l'educació social i tinguen el seu domicili social a la Comunitat Valenciana, s'inscriuran en el Registre de Societats Professionals del Col·legi d'Educadores i Educadors Socials de la Comunitat Valenciana, a l'efecte de la seua incorporació a aquell, i que aquest puga exercir sobre aquelles les competències que li atorga l'ordenament jurídic sobre les persones professionals col·legiades.  
  
Article 87. Registre de societats professionals  
87.1. En la inscripció de les societats professionals es farà constar:  
a) Denominació o raó social i adreça de la societat.  
b) Data i ressenya identificativa de l'escriptura pública de constitució i notària o notari autoritzador; i durada de la societat si s'haguera constituït per temps determinat.  
c) L'activitat o activitats professionals que constituïsquen l'objecte social.  
d) Identificació de les persones sòcies professionals i no professionals i, en relació amb aquelles, número de col·legiada o col·legiat i col·legi professional de pertinença.  
e) Identificació de les persones que s'encarreguen de l'administració i representació, expressant la condició de soci/a professional o no de cadascuna.  
87.2. Qualsevol canvi de socis i administradors i qualsevol modificació del contracte social seran d'inscripció en el Registre de societats professionals.  
87.3. Desenvolupament de l'activitat professional i responsabilitat disciplinària.  
La societat professional i els professionals que actuen en el seu si exerciran l'activitat professional de conformitat amb el règim deontològic i disciplinari establit en aquests estatuts.  
87.4. Les causes d'incompatibilitat o d'inhabilitació per a l'exercici de la professió que afecten qualsevol de les sòcies i socis, es faran extensives a la societat i a la resta de participants professionals d'aquesta, excepte exclusió de la sòcia o soci inhabilitat o incompatible en els termes que s'estableix en la Llei de societats professionals.  
  
87.5. En cap cas serà obstacle l'exercici de l'activitat professional a través de la societat per a l'efectiva aplicació a professionals, sòcies i socis o no, del règim disciplinari que corresponga segons el seu ordenament professional.  
87.6. Sense perjudici de la responsabilitat personal del de la professional actuant, la societat professional també podrà ser sancionada en els termes establits en el règim disciplinari que corresponga segons el seu ordenament professional.  
  
Capítol 14  
Del servei d'atenció i finestreta única  
  
Article 88. Servei d'atenció a les persones col·legiades i consumidores o usuàries  
88.1. El Col·legi Oficial d'Educadores i Educadors Socials de la Comunitat Valenciana haurà d'atendre les queixes o reclamacions presentades per les col·legiades i col·legiats. Així mateix, disposarà d'un servei d'atenció a les persones consumidores o usuàries, que necessàriament tramitarà i resoldrà quantes queixes i reclamacions referides a l'activitat col·legial o professional de les col·legiades i col·legiats es presenten, per qualsevol persona consumidora o usuària que contracte els serveis professionals, així com per associacions i organitzacions de consumidors/es i usuaris/es en la seua representació o en defensa dels seus interessos.  
88.2. El servei d'atenció a les persones consumidores o usuàries, resoldrà sobre la queixa o reclamació, segons siga escaient: bé informant sobre el sistema extrajudicial de resolució de conflictes, bé remetent l'expedient als òrgans col·legials competents per a instruir els oportuns expedients informatius o disciplinaris, bé arxivant o bé adoptant qualsevol altra decisió conforme a dret.  
88.3. La presentació de queixes i reclamacions es podrà realitzar per via electrònica i a distància.  
  
Article 89. Finestra única  
89.1. El Col·legi Oficial d'Educadores i Educadors Socials de la Comunitat Valenciana disposarà d'una pàgina web perquè, a través de la finestreta única prevista en la Llei 17/2009, de 23 de novembre, sobre el lliure accés a les activitats de serveis i el seu exercici, els professionals puguen realitzar tots els tràmits necessaris per a la col·legiació, el seu exercici i la seua baixa en el col·legi, a través d'un únic punt, per via electrònica i a distància.  
89.2. Es farà el necessari perquè, a través d'aquesta finestreta única, les i els professionals puguen, de forma gratuïta:  
a) Obtindre tota la informació i formularis necessaris per a l'accés a l'activitat professional i el seu exercici.  
b) Presentar tota la documentació i sol·licituds necessàries, incloent-hi la de la col·legiació.  
c) Conéixer l'estat de tramitació dels procediments en els quals tinga consideració d'interessat/a i rebre la corresponent notificació dels actes de tràmit preceptius i la seua resolució pel col·legi, inclosa la notificació dels expedients disciplinaris quan no fora possible per altres mitjans.  
d) Convocar a les persones col·legiades a les juntes generals ordinàries i extraordinàries i posar en el seu coneixement l'activitat pública i privada del col·legi professional.  
89.3. A través de la referida finestreta única, per a la millor defensa dels drets de les persones consumidores i usuàries, el Col·legi Oficial d'Educadores i Educadors Socials de la Comunitat Valenciana oferirà la informació següent, que haurà de ser clara, inequívoca i gratuïta:  
  
a) L'accés al registre de col·legiades i col·legiats, que estarà permanentment actualitzat i en el qual constaran, almenys, les dades següents: nom i cognoms de professionals col·legiats, número de col·legiació, títols oficials dels quals estiguen en possessió, domicili professional i situació d'habilitació professional.  
b) L'accés al Registre de societats professionals, que tindrà el contingut descrit en l'article 8 de la Llei 2/2007, de 15 de març, de societats professionals.  
c) Les vies de reclamació i els recursos que podran interposar-se en cas de conflicte entre el/la consumidor/a, usuari/a i un col·legiat o col·legiada o el col·legi professional.  
d) Les dades de les associacions o organitzacions de consumidors/ores i usuaris/àries a les quals les persones destinatàries dels serveis professionals poden dirigir-se per a obtindre assistència.  
e) El contingut dels codis deontològics.  
89.4. S'adoptaran les mesures necessàries per al compliment del que es preveu en aquest article i incorporar per a això les tecnologies precises, i crear i mantindre les plataformes tecnològiques que garantisquen la interoperabilitat entre els diferents sistemes, i l'accessibilitat de les persones amb discapacitat. Per a això el Col·legi Oficial d'Educadores i Educadors Socials de la Comunitat Valenciana i, si escau, el Consell General de Col·legis, podran posar en marxa els mecanismes de coordinació i col·laboració necessaris, inclusivament amb les corporacions d'altres professions.  
89.5. El Col·legi Oficial d'Educadores i Educadors Socials de la Comunitat Valenciana facilitarà al Consell General de Col·legis Oficials d'Educadores i Educadors Socials la informació concernent a les altes, baixes i qualssevol altres modificacions que afecten els registres de col·legiades i col·legiats i de societats professionals, perquè en prengueu coneixement i anotació en els registres centrals de persones col·legiades i de societats professionals d'aquells.  
  
Capítol 15  
Del principi de transparència  
  
Article 90. Memòria anual  
90.1. El Col·legi Oficial d'Educadores i Educadors Socials de la Comunitat Valenciana estarà subjecte al principi de transparència en la seua gestió. Per a això, haurà d'elaborar una memòria anual que continga almenys la informació següent:  
a) Informe anual de gestió econòmica, incloent-hi les despeses de personal prou desglossades, i especificant les retribucions dels components de la Junta de Govern per raó del seu càrrec.  
b) Import de les quotes aplicables desglossades per concepte i pel tipus de serveis prestats, així com les normes per al seu càlcul i aplicació.  
c) Informació agregada i estadística relativa als procediments informatius i sancionadors en fase d'instrucció o que hagen assolit fermesa, amb indicació de la infracció a la qual es refereixen, de la seua tramitació i de la sanció imposada, si escau, d'acord, en tot cas, amb la legislació en matèria de protecció de dades de caràcter personal.  
  
d) Informació agregada i estadística relativa a queixes i reclamacions presentades per les persones consumidores o usuàries o les seues organitzacions representatives, així com sobre la seua tramitació i, si escau, dels motius d'estimació o desestimació de la queixa o reclamació, d'acord, en tot cas, amb la legislació en matèria de protecció de dades de caràcter personal.  
e) Els canvis en el contingut del codi deontològic.  
f) Les normes sobre incompatibilitats i les situacions de conflicte d'interessos en què es troben els components de la Junta de Govern.  
90.2. La memòria anual haurà de fer-se pública a través de la pàgina web en el primer semestre de cada any.  
90.3. El Consell General de Col·legis Oficials d'Educadores i Educadors Socials farà pública, al costat de la seua memòria, la informació estadística a la qual fa referència l'apartat u d'aquest article, de forma agregada per al conjunt de l'organització col·legial.  
90.4. A l'efecte d'emplenar la previsió de l'apartat anterior, el COEESCV facilitarà al seu Consell General de Col·legis la informació necessària per a elaborar la memòria anual.  
  
DISPOSICIÓ FINAL  
  
Qualsevol aspecte no regulat per aquests estatuts, es regirà per les normes legals vigents de l'Estat i de la Generalitat.